# Devínska Nová Ves

### Z Wikipédie

Erb | Mapa
--- | ---
Základné údaje
Kraj: | Bratislavský
Okres: | Bratislava IV
Región: | Bratislava a okolie
Poloha: | 48,2° s. š. 16,9° v. d.
Nadmorská výška: | 172 m n.m.
Rozloha: | 24,3 km²
Počet obyvateľov: | 17 077 (16.9.2006)
Hustota obyvateľstva: | 683 obyvateľ(ov)/km2
Prvá písomná zmienka: | 1451
Nacionále
Štatistická územná jednotka: |
EČV: | BA
PSČ: | 841 07, 841 08
Telefónna predvoľba: | 0 2
Oficiálne adresy
Adresa obecného úradu: | Miestny úrad Devínska Nová Ves Novoveská 6, 841 07 Bratislava
Web: | devinskanovaves.sk
E-mail: | mudnv@stonline.sk
Telefón: | 02/64 53 83 67
Fax: |
Politika
Starosta: | Vladimír Mráz (Nezávislé fórum)
Zdroje údajov
Mestská a obecná štatistika SR (SŠÚ), http://obce.info

Devínska Nová Ves (po chorvátsky Devinske Novo Selo, po nemecky Thebenneudorf, po maďarsky Devényújfalu) je mestská časť Bratislavy. V Devínskej Novej Vsi je rímskokatolícky kostol Svätého Ducha z roku 1713 a kaplnky sv. Marka, sv. Floriána, sv. Vendelína, sv. Jána Nepomuckého a Panny Márie Lurdskej.

## [úprava] Geografia

Devínska Nová Ves sa nachádza 15 km severozápadne od centra Bratislavy. Rozprestiera sa na okraji Záhorskej nížiny a na úpätí Devínskej Kobyly. Západnú hranicu obce tvorí rieka Morava, ktorá je súčasne aj prírodnou hranicou medzi Slovenskom a Rakúskom. Cez mestskú časť preteká potok Mláka, ktorý sa vlieva do Moravy. Neďaleko sútoku sa nachádza pred niekoľkými rokmi zrevitalizovaný rybník.

### [úprava] Miestne členenie

Miestne časti Devínskej Novej Vsi sú:

- Devínske Jazero
- Kostolné
- Podhorské
- Paulinské
- Sídlisko Stred
- Vápenka

## [úprava] Doprava

### [úprava] Železničná doprava

Devínska Nová Ves je významným železničným uzlom, pretože je to jeden z dvoch železničných hraničných priechodov do Rakúska. Cez Devínsku Novú Ves prechádza železničná trať Bratislava - Kúty, slovenská časť trate Bratislava - Brno - Praha.

Sídlisko v Devínskej Novej Vsi

### [úprava] Cestná doprava

Problémom zostáva cestná doprava. Všetky príjazdové cesty do Devínskej Novej Vsi sú vzhľadom na frekventovanosť premávky priúzke a v zimných mesiacoch až nezjazdné. V priebehu roku 2006 má byť vybudovaná tzv. „preložka Mlynská“ a tiež predĺženie Eisnerovej ulice. V roku 2008 je naplánovaná výstavba prvého úseku diaľnice NO (tzv. nulového obchvatu), ktorá má spájať Devínsku Novú Ves so Záhorskou Bystricou diaľnicou otvorenou v polovičnom profile. Táto má byť neskôr predĺžená tzv. mostom Morava (popri Marcheggskych mostoch) do Rakúska. Zároveň tu bude vybudovaný cestný hraničný prechod Marchegg - Devínska Nová Ves.

### [úprava] Mestská hromandná doprava

Devínska Nová Ves je mestská časť s najkritickejším stavom mestskej dopravy v Bratislave. Problémom je vzdialenosť od centra, počet obyvateľov a časté meškanie autobusov z dôvodu stavebných prác na Lamačskej ceste v Bratislave. Výsledkom sú preplnené autobusy a zápchy. Kritický stav MHD nastal pravdepodobne v roku 2000, pri zmene systému v MHD v Bratislave a zrušení posilovej linky pre tunajšie sídlisko. Z autobusovej stanice Mlynské Nivy Bratislava premáva priamo do DNV autobus č. 21 cez Patrónku. V dlhšej budúcnosti sa zvažuje zavedenie električkovej dopravy do Vajnor.

## [úprava] Priemysel

V Devínskej Novej Vsi sa nachádza automobilka Volkswagen Slovakia a.s., ťahúň priemyselnej výroby Slovenska. Ďalšími významnými závodmi sú tunajšia betonárka a závody Presskam a Tower.

## [úprava] Stručné dejiny

Pripomienka železnej opony na slovensko-rakúskej hranici

Prvá zmienka o Devínskej Novej Vsi pochádza približne z roku 1451 ako „Nová Ves“. Bola to súčasť hradu Devín -poddanská časť. V priebehu 17.-19. storočia sa obec rozvíjala a po prisťahovaní Chorvátov dostala názov Chorvátska Nová Ves. Nachádzala sa tu vápenka (podľa čoho je aj historické pomenovanie časti obce). V 18. storočí tu bola vybudovaná piesková baňa s lanovkou v lokalite Sandberg, pomocou ktorej sa prevážal piesok na lode na rieke Morave, odkiaľ putovali do južných častí habsburskej monarchie. Približne začiatkom 18. storočia nastalo prisťahovanie chorvátskeho obyvateľstva. Okolo roku 1848 sa premenovala na Devínsku Novú Ves. V roku 1870 otvoroli kameňolom v chotári DNV. Stockerauské akciové vápenky sa rozhodli ťažiť kameň. V tomto roku bola tiež založená tehelňa na ručnú výrobu tehál.

V roku 1918, po skončení prvej svetovej vojny sa Devínska Nová Ves stala miestom bojov o Bratislavu medzi česko-slovenskou a maďarskou armádou. 31. decembra 1918 sa stala Bratislava a obce v jej blízkosti súčasťou prvej Česko-slovenskej republiky - hovoríme o tzv. Víťaznom Silvestri.

Mníchovská dohoda a Viedenská arbitráž postihli Devínsku Novú Ves a kvôli obsadeniu Pomoravia prišla o západné územie. Počas vojny bola zničená vápenka a zopár domov. Viac ako samotná vojna zničil Devínsku Novú Ves ústup nemeckej armády v roku 1945, ktorá za sebou ničila všetko čo mohla. Devínska Nová Ves bola oslobodená 6. apríla 1945 Červenou armádou.

Udalosti po vojne spôsobili, že v roku 1948 sa Devínska Nová Ves ocitla na rozhraní dvoch politických systémov. Zároveň sa stala jedným miest, kde sa dalo utiecť do susedného Rakúska (prebrodiť cez rieku Moravu). V roku 1955 európsky kontinent rozdelil ostnatý drôt a železná opona sa tiahla priamo cez Devínsku Novú Ves popri rieke Morava. Kvôli tomu bola Devínska Nová Ves odsúdená na zánik. Obyvatelia museli mať špeciálne identifikačné kartičky a povolenie o vstup do pohraničnej oblasti. Z dôvodu, že takmer 90 % obyvateľov pracovalo v Bratislave, sa 1. januára 1972 stala súčasťou Bratislavy, štvrtého obvodu. Dátum 3. apríl 1974 sa vyznačuje zahájením výstavby automobilky (BAZ). V 80. rokoch tu bol postavený závod Volkswagen (pôvodné Bratislavské automoblilové závody) a z toho dôvodu tu bolo v roku 1989 postavené sídlisko, čím stúpol počet obyvateľov o 12 000. V decembri 1990 boli odstránené pohraničné zátarasy.

## [úprava] Partnertské obce

- Varaždin (Chorvátsko)
- Marchegg (Rakúsko)
- Schlosshof (Rakúsko)

## [úprava] Šport

### [úprava] Futbal

Vo futbale (V.liga) reprezentuje Devínsku Novú Ves futbalový klub FCL Devínska Nová Ves www.fcl.devinska.szm.sk

### [úprava] Hádzaná

V hádzanej reprezentuje Devínsku Novú Ves klub ŠK Albatros

### [úprava] Šach

V šachu reprezentuje Devínsku Novú Ves klub ŠK Strelec DNV zastúpený niekoľkými družstvami - DNV „A“ hrá 1./2. ligu, DNV „B“ 3. ligu a DNV „C“ 4. ligu

## [úprava] Osobnosti

V Devínskej Novej Vsi sa narodili:

- Rudolf Sloboda - slovenský spisovateľ
- Peter Pišťanek - slovenský spisovateľ

Dnes tu pôsobia:

- Táňa Keleová-Vasilková - slovenská spisovateľka

## [úprava] Zaujímavosti

Žije tu najväčšia chorvátska menšina na území Slovenska a každoročne sa tu koná Festival chorvátskej kultúry.

Ako mestská časť bola pričlenená k Bratislave 1.januára 1972, na sklonku rokov 1988-1989 tu bolo vybudované sídlisko.

Nachádza sa tu chránená krajinná oblasť Devínska Kobyla, ktorej súčasťou je aj prírodný útvar zvaný Sandberg kde sa nachádzajú fosílie živočíchov a rastlín z treťohôr.

## [úprava] Externé odkazy

- http://www.devinskanovaves.sk - oficiálna stránka obce
- http://www.devinska.sk - neoficiálna stránka obce
- http://www.saget.szm.sk - neoficiálna stránka obce
- http://www.fcl.devinska.szm.sk - neoficiálna stránka "A"mužstva Devinskej
- http://www.dnv.ic.cz - fotogaléria obce
- Satelitný snímok obce

Mestské časti Bratislavy (17)
Staré Mesto - I | Podunajské Biskupice - II | Ružinov - II | Vrakuňa - II | Nové Mesto - III | Rača - III | Vajnory - III | Devín - IV | Devínska Nová Ves - IV | Dúbravka - IV | Karlova Ves - IV | Lamač - IV | Záhorská Bystrica - IV | Čunovo - V | Jarovce - V | Petržalka - V | Rusovce - V

Zdroj: "http://sk.wikipedia.org../../../d/e/v/Dev%C3%ADnska_Nov%C3%A1_Ves_3ebc.html"

Kategória: Devínska Nová Ves

##### Views

- Článok
- Diskusia
- Aktuálna verzia

##### Hľadaj

##### Iné jazyky

- Deutsch
- English
- Magyar